En velpolstret infrastrukturfond skal sætte gang i udbygningen af både veje, jernbaner, kollektiv trafik, bredbånd og IKT-infrastruktur. Det står at læse i regeringspartierne Høyre og Fremskrittspartiets regeringsprogram.

Infrastrukturfonden skal over fem år bygges op af 100 mia. norske kroner - svarende til 92 mia. danske kroner. Fondens penge kommer oven i de 508 mia. norske kroner - 467 mia. danske kroner - som tidligere i år blev afsat i den ‘Nasjonale transportplan’ for 2014-2023.

Tidligere i år vedtog det norske Storting en transportplan med investeringer for 467 mia. kroner mellem 2014 og 2023. Nu foreslår den nye regering at supplere den med en infrastrukturfond på 92. mia. kroner. Det kan give arbejde til mange danske rådgivere og entreprenører. (Illustration: Regjeringen.no) Illustration: Regjeringen.no

Infrastrukturfondens penge skal især gå til at udvide hovedfærdselsårerne mellem landsdelene og infrastrukturen i de større byer, hvor man forventer en stor befolkningstilvækst. Ifølge Statistisk Sentralbyrå vil befolkningstallet i Norge vokse fra fem mio. i år til over seks mio. i 2030. Til sammenligning regner Danmarks Statistik kun med at den danske befolkning vil vokse fra 5,6 til 5,9 mio. i samme periode.

Norges eksplosive vækst vil imidlertid også kunne få følger i Danmark, fordi mange danske og danskejede norske virksomheder arbejder med infrastruktur på den anden side af Skagerrak.

Læs også: Hård kamp om de skandinaviske ingeniører

Rådgivere som Rambøll, Cowi og Niras har alle norske datterselskaber - og løser også en del norske opgaver fra kontorerne i Danmark, fordi der er ingeniørmangel i Norge.

De store investeringer skal ikke bare give bedre infrastruktur men også hurtigere og bedre projekter. Det er blandt andet regeringens målsætning at halvere planlægningstiden for vej- og baneprojekter. En af virkemidlerne til det er at etablere et statsligt selskab for vejudbygning, der både skal kunne starte og overtage vejbygningsprojekter og stå for drift og finansiering - eventuelt i OPP-samarbejder.

Allerede på næste års finanslov vil man ifølge netavisen e24.no kunne se investeringer på 10 mia. norske kroner i nye jernbaner. Finanslovsforslaget udarbejdes af den afgående regering, og der er ingen oplysninger om, hvordan den nye regering vil stille sig over for forslaget.